Author: Vavro

Príloha č. 3
Rezolúcia o azbeste

	Generálna konferencia Medzinárodnej organizácie práce,

	berúc do úvahy, že všetky formy azbestu vrátane chryzotilu^1) sú klasifikované ako uznané karcinogény^2) nebezpečné pre ľudí Medzinárodnou agentúrou pre výskum rakoviny, novo naformulované Medzinárodným programom o chemickej bezpečnosti (spojený program Medzinárodnej organizácie práce, Svetovej zdravotníckej organizácie a Environmentálny program /program týkajúci sa životného prostredia/ Organizácie Spojených národov),

^1) Hadcový azbest.

^2) Látky vyvolávajúce rakovinovú zmenu normálnych buniek.

	znepokojená, že odhadovaných 100 000 pracovníkov ročne zomrie vo svete v dôsledku toho, že sú vystavení pôsobeniu azbestu,

	hlboko znepokojená, že pracovníci neustále čelia vážnym rizikám vystaveniu pôsobenia azbestu, najmä premiestňovaním azbestu, demoláciou azbestu, údržbou budov, zošrotovaním lodí a manipuláciou s odpadmi,

	berúc na vedomie, že uplynuli tri desaťročia úsilia a vývoja vhodných alternatív pre úplný zákaz výroby a používania azbestu a výrobkov obsahujúcich azbest, aby sa tento zákaz prijal v množstve krajín,

	ďalej berúc na vedomie, že cieľom Dohovoru Medzinárodnej organizácie práce o podpornom rámci pre bezpečnosť a zdravie pri práci č. 187 z roku 2006 je predchádzať pracovným úrazom, chorobám z povolania a úmrtiam.

1.	prijíma rezolúciu, že:

a) odstránenie budúceho používania azbestu a identifikácia azbestu na mieste a vhodné riadenie k azbestu v súčasnom období sú najúčinnejšími prostriedkami na ochranu pracovníkov vystavených pôsobeniu azbestu a predchádzaniu budúcim chorobám vyplývajúcich z azbestu a úmrtiam,

b) Dohovor Medzinárodnej organizácie práce o azbeste č. 162 z roku 1986^3) nemal by byť využívaný na poskytovanie zdôvodnení a podpory pre pokračujúce používanie azbestu.

^3) Slovenská republika tento dohovor neratifikovala. Uvádza sa skrátený názov dohovoru, úplný názov dohovoru je „Dohovor Medzinárodnej organizácie práce o bezpečnosti pri používaní azbestu č. 162 z roku 1986“.

2.	Žiada správnu radu,^4) aby nariadila Medzinárodnému úradu práce:

^4) Správna rada Medzinárodného úradu práce.

a) pokračovať v nabádaní členských štátov Medzinárodnej organizácie práce, aby ratifikovali a vykonávali ustanovenia Dohovoru Medzinárodnej organizácie práce o azbeste č. 162 z roku 1986 a Dohovoru Medzinárodnej organizácie práce o rakovine pri práci č. 139 z roku 1974,^5)

^5) Slovenská republika je týmto dohovorom viazaná - oznámenie Federálneho Ministerstva zahraničných vecí č. 408/1991 Zb. a 47. bod oznámenia Ministerstva zahraničných vecí Slovenskej republiky č. 110/1997 Z. z. Uvádza sa skrátený názov dohovoru, úplný názov dohovoru je „Dohovor Medzinárodnej organizácie práce o predchádzaní a kontrole nebezpečenstiev pri práci spôsobených karcinogénnymi látkami a činiteľmi č. 139 z roku 1974.

b) podporovať odstránenie budúceho používania všetkých foriem azbestu a azbestu, ktorý je obsiahnutý v materiáloch vo všetkých členských štátoch Medzinárodnej organizácie práce,

c) podporovať identifikáciu všetkých foriem azbestu na mieste a vhodné riadenie k všetkým formám azbestu v súčasnom období,

d) nabádať a pomáhať členským štátom Medzinárodnej organizácie práce, aby zahrnuli opatrenia do svojich vnútroštátnych programov o bezpečnosti a zdraví pri práci a aby chránili pracovníkov pred vystavením pôsobenia azbestu, a

e) zaslať túto rezolúciu všetkým členským štátom Medzinárodnej organizácie práce.

	  14. júna 2006
              Ženeva
	  95. zasadnutie Generálnej konferencie Medzinárodnej organizácie práce

Preklad – Translation a spracovanie dopĺňajúcich poznámok pod čiarou v slovenskom preklade:
odbor záležitostí Európskej únie a medzinárodnoprávnych
vzťahov Ministerstva práce, sociálnych vecí a rodiny
Slovenskej republiky
3. november 2006
Bratislava

Rezolúcia o azbeste  /  Resolution concerning Asbestos